Selvom der endnu er små tre uger til juleaften, så tyder bookmakernes odds på, at troen på hvid jul er større end normalt.

Med 18 dage til juleaften er det stadig et ganske åbent spørgsmål, om vi får hvid jul eller ej. Men har man en god mavefornemmelse for enten en hvid eller en grøn jul, og tør man kaste lidt penge efter et godt væddemål hos bookmakerne, kan man med lidt held få sig en ekstra julegave i år. Troen på en hvid jul er større end normalt Flere bookmakere udbyder nemlig væddemål på den hvide jul, og noget tyder på, at tiltroen til en jul, som den jo altid tager sig ud i film og på postkort - nemlig én med kulde og sne - er større i år end vanligt. TV 2 VEJRETs Hvidjulsbarometer står tirsdag på 12 procent chance for en landsdækkende hvid jul. Det vil sige en jul, hvor mindst 90 procent af landet er dækket af sne. Hvis man skulle omsætte det til odds, uden at udbyderen i øvrigt også skulle tjene penge på det, svarer det til, at man ville få sine penge 8,33 gange igen, hvis man lige nu spillede på hvid jul. Danske Spil er 'hvidjuls-optimister' Men hos vores allesammens Danske Spil virker det som om, at troen på den hvide jul er endnu større. Her får man nemlig lige nu 'kun' pengene 5,00 gange igen, hvis man satser på den hvide jul, og den går hjem. Det svarer til en chancevurdering på 20 procent. Til gengæld kan man få 1,13 gange pengene igen på en grøn jul, hvilket det jo er, hvis under 90 procent af landet er dækket af sne juleaften. Med andre ord er der også lidt at vinde her - navnlig hvis man tør lægge en større pose penge på væddemålet. Seks gange pengene igen på hvid jul hos Unibet Hos Unibet er man i lidt mere 'grønt' julehumør. I hvert fald når det gælder den landsdækkende hvide jul. Her får man pengene 6,00 gange igen på en hvid jul, mens man må nøjes med sølle 1,10 gange pengene igen på en grøn jul. Til gengæld tilbyder Unibet også væddemål på hvid jul i specifikke byer. Dog er det ikke muligt at sætte penge på det modsatte udfald. Troen på hvid jul er størst i Aalborg Landets fem største byer plus Sønderborg og Maribo er dem, som man kan spille på. Her er troen på en hvid jul størst i Aalborg, hvor man kun får pengene 2,50 gange igen på en hvid jul. Skulle sneen klæde Esbjerg i hvidt juleaften, så kan man her hente 4,00 gange sin indsats, hvis man har spillet på hvid jul. I København er oddset hos Unibet lige nu 3,00 for en hvid jul.